簡熊帥景瞻
作者：章甫
朝代：宋

paragraphs: 槐柳陰中數間屋，麤飯濁醪羹杞菊。
過門問字久無人，只有圖書伴幽獨。
剝啄是誰來叩扃，手持札翰趨吾庭。
風采九州安撫使，得得遣騎相招迎。
我願識公從宿昔，貴賤殊途那易得。
親染雲箋賁草廬，驚喜盈懷仍歎息。
折節下士古所稀，豈意於公今見之。
况公位貌已崇重，英聲凜凜威羌夷。
滿堂賓客皆豪傑，從容何止談風月。
野人自視殊缺然，或可爲詩紀勳業。